PATVIRTINTA

Koncertinės įstaigos Valstybinio pučiamųjų instrumentų orkestro „Trimitas“ vadovo 2018 m. gegužės 25 d. įsakymu Nr. 1V-22

**ASMENS DUOMENŲ TVARKYMO, SAUGOJIMO IR ŠIŲ DUOMENŲ SUBJEKTŲ TEISIŲ ĮGYVENDINIMO KONCERTINĖJE ĮSTAIGOJE VALSTYBINIAME PUČIAMŲJŲ INSTRUMENTŲ ORKESTRE „TRIMITAS“ TVARKOS APRAŠAS**

**I SKYRIUS**

**BENDROSIOS NUOSTATOS**

1. Asmens duomenų tvarkymo, saugojimo ir šių duomenų subjektų teisių įgyvendinimo Koncertinėje įstaigoje Valstybiniame pučiamųjų instrumentų orkestre „Trimitas“ (toliau – Orkestras) tvarkos apraše (toliau – Aprašas) nustatoma asmens duomenų tvarkymo apimtis ir tikslas, asmens duomenų saugojimo priemonės, duomenų subjektų teisės, prašymo dėl duomenų subjektų teisės (-ių) ir jos (-ų) įgyvendinimo pateikimo ir nagrinėjimo Orkestre tvarka.

2. Aprašas taikomas įgyvendinant duomenų subjektų – asmenų, kurių asmens duomenis tvarko Orkestras, teises.

**II SKYRIUS**

**ASMENS DUOMENŲ TVARKYMAS IR SAUGOJIMAS**

3. Duomenų subjektų asmens duomenis tvarko duomenų valdytojas – Orkestras.

4. Asmens duomenys Orkestre tvarkomi neautomatiniu būdu susistemintose rinkmenose (pvz. bylose).

5. Orkestre tvarkomi šių duomenų grupių asmens duomenys šiais asmens duomenų tvarkymo tikslais:

5.1. esamų ir buvusių Orkestro darbuotojų, dirbančių pagal darbo sutartis, asmens duomenys (vardas, pavardė, asmens kodas, asmens socialinio draudimo numeris, pilietybė, adresas, telefono ryšio numeris, elektroninio pašto adresas, gyvenimo ir veiklos aprašymas, šeimyninė padėtis, pareigos, duomenys apie priėmimą (perkėlimą) į pareigas, atleidimą iš pareigų, duomenys apie išsilavinimą ir kvalifikaciją, duomenys apie mokymą, duomenys apie atostogas, duomenys apie darbo užmokestį, išeitines išmokas, kompensacijas, pašalpas, informacija apie dirbtą darbo laiką, informacija apie skatinimus ir nuobaudas, informacija apie atliktus darbus ir užduotis, duomenys apie darbuotojo veiklos vertinimą, viešų ir privačių interesų deklaravimo duomenys, Lietuvos Respublikos piliečio paso arba asmens tapatybės kortelės numeris, išdavimo data, galiojimo data, dokumentą išdavusi įstaiga, ypatingi asmens duomenys, susiję su sveikata, dokumentų registracijos data ir numeris bei kiti asmens duomenys, kuriuos pateikia pats asmuo ir (arba) kuriuos tvarkyti Orkestrą įpareigoja įstatymai ir kiti teisės aktai) tvarkomi vidaus administravimo (personalo valdymo, raštvedybos tvarkymo, materialinių ir finansinių išteklių naudojimo) tikslu;

5.2. pretendentų į Orkestro darbuotojo, dirbančio pagal darbo sutartį, pareigas asmens duomenys (vardas, pavardė, asmens kodas, pilietybė, adresas, telefono ryšio numeris, elektroninio pašto adresas, pareigos, į kurias pretenduojama, gyvenimo ir veiklos aprašymas, duomenys apie išsilavinimą ir kvalifikaciją, dokumentų registracijos data ir numeris bei kiti asmens duomenys, kuriuos pateikia pats asmuo ir (arba) kuriuos tvarkyti Orkestrą įpareigoja įstatymai ir kiti teisės aktai) tvarkomi vidaus administravimo (personalo valdymo, raštvedybos tvarkymo) tikslu.

6. Asmens duomenys tretiesiems asmenims teikiami tik įstatymų nustatytais atvejais ir tvarka:

6.1. Orkestro darbuotojų, dirbančių pagal darbo sutartis, asmens duomenys: socialinio draudimo mokesčio administravimo tikslu – Valstybinio socialinio draudimo fondo valdybai prie Socialinės apsaugos ir darbo ministerijos, mokesčių administravimo tikslu – Valstybinei mokesčių inspekcijai prie Lietuvos Respublikos finansų ministerijos;

6.2. kitiems tretiesiems asmenims, kuriems pareiga pateikti asmens duomenis yra nustatyta įstatymuose ar kituose teisės aktuose.

7. Orkestro darbuotojai, dirbantys pagal darbo sutartį, kuriems yra suteikta teisė tvarkyti asmens duomenis, laikosi konfidencialumo principo ir laiko paslaptyje bet kokią su asmens duomenimis susijusią informaciją, su kuria jie susipažino atlikdami savo funkcijas.

8. Orkestras, saugodamas asmens duomenis, įgyvendina ir užtikrina tinkamas organizacines ir technines priemones, skirtas asmens duomenims nuo atsitiktinio ar neteisėto sunaikinimo, pakeitimo, atskleidimo, taip pat nuo bet kokio kito neteisėto tvarkymo apsaugoti.

**III SKYRIUS**

**DUOMENŲ SUBJEKTŲ TEISĖS**

9. Duomenų subjektas turi teisę susipažinti su savo asmens duomenimis ir jų tvarkymu. Duomenų subjektas turi teisę gauti informaciją, iš kokių šaltinių ir kokie jo asmens duomenys surinkti, kokiu tikslu jie tvarkomi, kokiems duomenų gavėjams teikiami ir buvo teikti per pastaruosius vienus metus.

10. Įgyvendinant duomenų subjekto teisę susipažinti su savo duomenimis, neturi būti pažeistos trečiųjų asmenų teisės į privatų gyvenimą.

11. Duomenų subjektas turi teisę gauti savo asmens duomenis.

12. Duomenų subjektas turi teisę reikalauti ištaisyti, sunaikinti savo asmens duomenis arba sustabdyti, išskyrus saugojimą, savo asmens duomenų tvarkymo veiksmus, kai duomenys tvarkomi nesilaikant Asmens duomenų teisinės apsaugos įstatymo ir kitų įstatymų nuostatų:

13. Jeigu duomenų subjektas, susipažinęs su savo asmens duomenimis, nustato, kad jo asmens duomenys yra neteisingi, neišsamūs ar netikslūs, ir kreipiasi į Orkestrą, Orkestras nedelsdamas, ne vėliau kaip per 5 darbo dienas, patikrina asmens duomenis ir ištaiso neteisingus, neišsamius, netikslius asmens duomenis ir (arba) sustabdo tokių asmens duomenų tvarkymo veiksmus, išskyrus saugojimą;

14. Orkestras, duomenų subjekto prašymu sustabdęs jo asmens duomenų tvarkymo veiksmus, asmens duomenis, kurių tvarkymo veiksmai sustabdyti, saugo tol, kol jie bus ištaisyti ar sunaikinti (duomenų subjekto prašymu arba pasibaigus duomenų saugojimo terminui). Kiti tvarkymo veiksmai su tokiais asmens duomenimis gali būti atliekami tik:

14.1. turint tikslą įrodyti aplinkybes, dėl kurių duomenų tvarkymo veiksmai buvo sustabdyti;

14.2. jei duomenų subjektas duoda sutikimą toliau tvarkyti savo asmens duomenis;

14.3. jei reikia apsaugoti trečiųjų asmenų teises ar teisėtus interesus.

15. Orkestras nedelsdamas, ne vėliau kaip per 5 darbo dienas, praneša duomenų subjektui apie jo prašymu atliktą ar neatliktą asmens duomenų ištaisymą, sunaikinimą ar asmens duomenų tvarkymo veiksmų sustabdymą.

16. Asmens duomenys taisomi ir naikinami arba jų tvarkymo veiksmai sustabdomi pagal duomenų subjekto tapatybę ir jo asmens duomenis patvirtinančius dokumentus, gavus duomenų subjekto prašymą.

17. Orkestras, suabejojęs duomenų subjekto pateiktų asmens duomenų teisingumu, sustabdo tokių duomenų tvarkymo veiksmus, duomenis patikrina ir patikslina. Tokie asmens duomenys naudojami tik jų teisingumui patikrinti.

18. Orkestras nedelsdamas, bet ne vėliau kaip per 5 darbo dienas, informuoja duomenų gavėjus apie duomenų subjekto prašymu ištaisytus ar sunaikintus asmens duomenis, sustabdytus asmens duomenų tvarkymo veiksmus, išskyrus atvejus, kai pateikti tokią informaciją būtų neįmanoma arba pernelyg sunku (dėl didelio duomenų subjektų skaičiaus, duomenų laikotarpio, nepagrįstai didelių sąnaudų). Tokiu atveju turi būti nedelsiant, bet ne vėliau kaip per 5 darbo dienas, pranešama Valstybinei duomenų apsaugos inspekcijai.

19. Duomenų subjektas turi teisę nesutikti, kad būtų tvarkomi jo asmens duomenys, kai šie asmens duomenys Orkestre yra tvarkomi Asmens duomenų teisinės apsaugos įstatymo 5 straipsnio 1 dalies 5 ir 6 punktuose nustatytais atvejais:

19.1. Orkestras, duomenų subjekto teisę nesutikti, kad būtų tvarkomi jo asmens duomenys, įgyvendina, jeigu duomenų subjekto nesutikimas yra teisiškai pagrįstas. Tokiu atveju Orkestras nedelsdamas neatlygintinai nutraukia asmens duomenų tvarkymo veiksmus, išskyrus įstatymuose nustatytus atvejus, ir apie tai informuoja duomenų gavėjus;

19.2. duomenų subjekto prašymu Orkestras praneša duomenų subjektui apie jo asmens duomenų tvarkymo veiksmų nutraukimą ar atsisakymą nutraukti duomenų tvarkymo veiksmus.

**IV SKYRIUS**

**PRAŠYMO DĖL DUOMENŲ SUBJEKTO TEISIŲ ĮGYVENDINIMO PATEIKIMAS**

20. Duomenų subjektai, siekdami įgyvendinti savo teises, Orkestrui turi pateikti rašytinį prašymą (toliau – prašymas) asmeniškai, paštu ar elektroninių ryšių priemonėmis.

21. Prašymas turi būti įskaitomas, asmens pasirašytas, jame turi būti nurodytas duomenų subjekto vardas, pavardė, gyvenamoji vieta, duomenys ryšiui palaikyti ir informacija apie tai, kokią iš Aprašo 9, 11, 12 ir 20 punktuose nurodytų teisių ir kokia apimtimi duomenų subjektas pageidauja įgyvendinti.

22. Pateikdamas prašymą, duomenų subjektas privalo patvirtinti savo tapatybę:

22.1. pateikdamas prašymą Orkestro personalo administratoriui turi pateikti asmens tapatybę patvirtinantį dokumentą;

22.2. pateikdamas prašymą paštu, kartu turi pateikti asmens tapatybę patvirtinančio dokumento kopiją, patvirtintą notaro, ar šio dokumento kopiją, patvirtintą kita teisės aktų nustatyta tvarka;

22.3. pateikdamas prašymą elektroninių ryšių priemonėmis, turi pasirašyti jį elektroniniu parašu ar kitaip patvirtinti savo tapatybę teisės aktų nustatyta tvarka.

23. Duomenų subjektas savo teises Orkestre gali įgyvendinti pats arba per atstovą.

24. Jei atstovaujamo duomenų subjekto vardu į Orkestrą kreipiasi asmens atstovas, jis prašyme turi nurodyti savo vardą, pavardę, gyvenamąją vietą, duomenis ryšiui palaikyti, taip pat atstovaujamo asmens vardą, pavardę, gyvenamąją vietą, informaciją apie tai, kokią iš Aprašo 9, 11, 12 ir 20 punktuose nurodytų duomenų subjekto teisių ir kokia apimtimi pageidaujama įgyvendinti, ir pridėti atstovavimą patvirtinantį dokumentą ar jo kopiją. Atstovo pateiktas prašymas turi atitikti Aprašo 21 ir 24 punktuose nustatytus reikalavimus.

**V SKYRIUS**

**PRAŠYMO DĖL DUOMENŲ SUBJEKTO TEISIŲ ĮGYVENDINIMO NAGRINĖJIMAS**

25. Orkestras duomenų subjekto prašymo, kuris pateiktas nesilaikant Aprašo 21–25 punktuose nustatytų reikalavimų, nenagrinėja. Apie atsisakymo nagrinėti prašymą motyvus Orkestras raštu informuoja prašymą pateikusį asmenį.

26. Aprašo reikalavimus atitinkantį prašymą Orkestras išnagrinėja ir įgyvendina duomenų subjekto teises, išskyrus įstatymų nustatytus atvejus, kai reikia užtikrinti:

26.1. valstybės saugumą ar gynybą;

26.2. viešąją tvarką, nusikalstamų veikų prevenciją, tyrimą, nustatymą ar baudžiamąjį persekiojimą;

26.3. svarbius valstybės ekonominius ar finansinius interesus;

26.4. tarnybinės ar profesinės etikos pažeidimų prevenciją, tyrimą ir nustatymą;

26.5. duomenų subjekto ar kitų asmenų teisių ir laisvių apsaugą.

27. Duomenų subjekto prašymas įgyvendinti jo, kaip duomenų subjekto, teises Orkestre išnagrinėjamas ir atsakymas duomenų subjektui pateikiamas ne vėliau kaip per 30 kalendorinių dienų nuo duomenų subjekto kreipimosi dienos.

29. Orkestras atsakymą duomenų subjektui pateikia valstybine kalba duomenų subjekto pasirinktu būdu: registruotu paštu arba įteikiant asmeniškai.

30. Orkestras, atsisakydamas vykdyti duomenų subjekto prašymą įgyvendinti jo, kaip duomenų subjekto, teises, duomenų subjektui pateikia tokio atsisakymo motyvus.

31. Orkestro atsisakymas įgyvendinti duomenų subjekto teises gali būti skundžiamas įstatymų nustatyta tvarka.

32. Orkestras, įgyvendindama duomenų subjekto teises, užtikrina, kad nebūtų pažeista kitų asmenų teisė į privataus gyvenimo neliečiamumą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_